РЕШЕНИЕ ЗА ИЗПЪЛНЕНИЕ НА КОМИСИЯТА
от 25 ноември 2014 година
относно някои защитни мерки във връзка с появилите се наскоро огнища на високопатогенна инфлуенца по птиците от подтип H5N8 в Нидерландия
(нотифицирано под номер С(2014) 9126)
(само текстът на нидерландски език е автентичен)
(текст от значение за ЕИП)
(2014/833/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
Инфлуенцата по птиците е инфекциозно вирусно заболяване при птиците, включително домашните птици. Заразяването на домашни птици с вируси на инфлуенцата по птиците причинява две основни форми на тази болест, които се различават по своята вирулентност. Нископатогенната форма обикновено причинява само леки симптоми, а високопатогенната форма води до много високи нива на смъртност при повечето видове домашни птици. Болестта може да има сериозни последици за рентабилността на птицевъдството.
(2)
Инфлуенцата по птиците засяга главно птиците, но при някои обстоятелства заразяване може да настъпи и при хората, макар че обикновено рискът е много малък.
(3)
В случай на поява на огнище на инфлуенца по птиците съществува риск болестотворният агент да се разпространи към други стопанства, в които се отглеждат домашни или други видове птици, отглеждани в затворени помещения. По този начин той може да се разпространи от една държава членка в други държави членки или в трети държави посредством търговията с живи птици или продукти от тях.
(4)
С Директива 2005/94/ЕО на Съвета (3) се определят някои превантивни мерки, свързани с надзора и ранното откриване на инфлуенцата по птиците, както и минималните мерки за борба, които следва да се прилагат в случай на огнище на инфлуенца по домашните птици или други птици, отглеждани в затворени помещения. С посочената директива се предвижда създаването на предпазни и надзорни зони в случай на поява на огнище на високопатогенна инфлуенца по птиците.
(5)
След уведомлението от страна на Нидерландия за поява на огнище на високопатогенна инфлуенца по птиците от подтип H5N8 в стопанство за кокошки носачки в Hekendorp, провинция Utrecht, на 16 ноември 2014 г. беше прието Решение за изпълнение 2014/808/ЕС на Комисията (4). Като предпазна мярка и за да се направи оценка на положението и да се ограничи рискът от по-нататъшно евентуално разпространение от потвърденото огнище, нидерландските компетентни органи са забранили временно придвижването на живи домашни птици и на някои продукти от домашни птици по цялата територия на посочената държава членка.
(6)
В Решение за изпълнение 2014/808/ЕС се предвижда, че предпазните и надзорните зони, създадени в Нидерландия в съответствие с Директива 2005/94/ЕО, трябва да включват най-малко зоните, посочени като предпазни и надзорни зони в приложението към посоченото решение за изпълнение. Решение за изпълнение 2014/808/ЕС се прилага до 22 декември 2014 г.
(7)
Временните защитни мерки, въведени вследствие на появата на огнище в Hekendorp в Нидерландия, бяха разгледани в рамките на Постоянния комитет по растенията, животните, храните и фуражите на 20 ноември 2014 г.
(8)
На 21 ноември 2014 г. бе потвърдено наличието на още две огнища в Нидерландия: в друго стопанство за кокошки носачки в Ter Aar в провинция Zuid-Holland и в стопанство за развъждане на домашни птици в Kamperveen в провинция Overijssel. Незабавно бяха предприети мерките, предвидени в Директива 2005/94/ЕО, в т.ч. създаването на предпазни и надзорни зони. Също така Нидерландия реши да наложи отново временна забрана на придвижването на живи домашни птици и на някои продукти от домашни птици по цялата територия на посочената държава членка.
(9)
Списъкът на предпазните и надзорните зони, включен в приложението към Решение за изпълнение 2014/808/ЕС, следва да бъде актуализиран, за да се вземе предвид създаването на предпазните и надзорните зони около двете огнища в Ter Aar и Kamperveen, в които се изпълняват мерките, предвидени в Директива 2005/94/ЕО.
(10)
С цел да се предотврати излишното затрудняване на търговията в рамките на Съюза и да се избегне рискът от налагането от трети страни на необосновани бариери за търговията, е необходимо предпазните и надзорните зони, създадени в Нидерландия, да бъдат определени на равнището на Съюза в сътрудничество с посочената държава членка и да се установи продължителността на това разделяне на зони.
(11)
За постигане на по-голяма яснота Решение за изпълнение 2014/808/ЕС следва да бъде отменено и заменено с настоящото решение.
(12)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Нидерландия гарантира, че предпазните и надзорните зони, създадени в съответствие с член 16, параграф 1 от Директива 2005/94/ЕО, включват най-малко зоните, посочени като предпазни и надзорни зони в части А и Б от приложението към настоящото решение.
Член 2
Решение за изпълнение 2014/808/ЕС се отменя.
Член 3
Адресат на настоящото решение е Кралство Нидерландия.
Съставено в Брюксел на 25 ноември 2014 година.